ઓરડામાં પીન ડ્રોપ સાયલન્સ પથરાઈ ગયું હતું. સૌના કાન એક જ જણના હોઠ પર મંડાઈ ગયા હતા. ઇ. ઝાલા, બીજા બે સીનિયર ઓફિસર, ગુલાલ, મલ્હાર, બે રાઈટર અને એક એડ્વોકેટ એમ આઠ જણની ટુકડી સામે યુવરાજ બેઠો હતો. એ પકડાઈ ચૂક્યો હતો, ગુલાલને બ્લેકમેઇલ કરીને પૈસા એણે જ પડાવ્યા હતા એ કબુલ પણ કરી લીધું હતું, અડધા પૈસા વાપરી નાંખ્યા હતા, બાકીના ક્યાં મૂક્યા છે એ પણ એણે થર્ડ ડિગ્રીના ઉપયોગ વગર જ કહી દીધું હતું. એના સાથી મનુએ પણ ગુનામાં ભાગીદાર હોવાનું કબુલી લીધુ હતુ. એને યુવરાજથી અલગ એક જેલમાં રાખવામાં આવ્યો હતો.